سبق 15
یسوع ایک کوڑھی کو شفا دیتا ہے
استاد کی رہنمائی  ·  دیکھو، سنو اور جیو – کتاب 6: یسوع استاد اور شفا دینے والا
	مقصد
	بچوں کو دکھانا کہ اس آدمی کے کوڑھ کو شفا دے کر یسوع نے اس کے لیے ممکن بنایا کہ وہ دوسرے لوگوں سے ملے جلے اور دوبارہ اجتماعی عبادت میں شریک ہو۔ یسوع ہمیں گناہ سے پاک کرتا ہے اور ہمارے لیے خدا کے قریب آنا ممکن بناتا ہے۔

	پاک کلام کا مطالعہ
	مرقس 1:40‎-‎45

	یادداشت کی آیت
	1 یوحنا 1:7
… ہماری آپس میں شراکت ہے اور اس کے بیٹے یسوع کا خون ہمیں ہر گناہ سے پاک کرتا ہے۔



سبق پیش کرنا
آغاز
کسی ایسی جگہ کے بارے میں سوچیں جہاں آپ جانا پسند نہیں کرتے یا کسی ایسے کام کے بارے میں جو آپ کو کرنا پسند نہیں۔ آپ کو یہ کیوں پسند نہیں؟ کلاس کو جواب دینے دیں۔ بعض اوقات لوگ کسی جگہ یا کام کو اس لیے پسند نہیں کرتے کہ اس سے وہ گندے ہو جاتے ہیں۔
سبق کے اہم نکات
	1.جب یسوع زمین پر رہتا تھا اس وقت کوڑھ کا کوئی علاج نہیں تھا۔ یہ جلد کی ایک ہولناک بیماری ہے اور لوگوں کو ایک دوسرے سے بہت آسانی سے لگ جاتی ہے۔ اس لیے لوگ کوڑھیوں سے بہت ڈرتے تھے۔ انہیں اچھوت اور ناپاک کہا جاتا تھا۔ انہیں شہروں اور بستیوں سے باہر رہنے پر مجبور کیا جاتا تھا۔ اس کا مطلب یہ بھی تھا کہ کوڑھی عبادت خانے یا ہیکل میں خدا کی عبادت نہیں کر سکتے تھے۔ یقینی بنائیں کہ بچے سمجھتے ہیں کہ اس موقع پر “ناپاک” کا کیا مطلب ہے۔
	2.تصویر 15 دکھائیں۔ کوڑھی کی طرف اشارہ کریں۔ دیکھیں، اس کے ہاتھوں اور پاؤں پر پٹیاں ہیں۔ یہ اس کی جلد کے زخموں کی وجہ سے ہے۔ اس کے پاس ایک لاٹھی ہے جس کا مطلب ہے کہ بیماری نے اسے کمزور کر دیا ہے۔ وہ یسوع کے سامنے گھٹنوں کے بل ہے اور اسے گزرنے سے روک رہا ہے۔ وہ یسوع سے مدد کی بھیک مانگ رہا ہے۔ وہ کہتا ہے، “اگر آپ چاہیں تو مجھے شفا دے کر پاک کر سکتے ہیں، یسوع!”
	3.یسوع اس کوڑھی کی مدد کرنا چاہتا تھا۔ اس نے وہ کیا جو کسی نے بہت عرصے سے نہیں کیا تھا: اس نے اس غریب آدمی کو چھوا۔ ہم ہر بار لوگوں کو چھوتے ہیں جب انہیں سلام کرتے ہیں اور بعض اوقات جب ان سے بات کرتے ہیں یا یہ دکھانا چاہتے ہیں کہ ہم ان کی فکر کرتے ہیں۔ کسی نے اس آدمی کو نہیں چھوا تھا کیونکہ انہیں اس کی بیماری لگنے کا ڈر تھا۔ یسوع نے جواب دیا، “میں چاہتا ہوں، پاک ہو جا!”
	4.فوراً آدمی شفا پا گیا۔ اس کے کوڑھ کا کوئی نشان نہ رہا۔ اس کی جلد ٹھیک ہو گئی اور اب اسے ناپاک نہیں سمجھا جاتا تھا۔ وہ اتنا خوش تھا کہ اس نے سب کو بتایا۔ اس سے ہر کوئی یسوع سے ملنا چاہنے لگا۔
کہانی کے جواب میں ہمارا ردِعمل
گناہ کا بھی وہی اثر ہے جو کوڑھ کا۔ کوڑھ لوگوں کو ان کے خاندان اور دوستوں سے الگ کر دیتا تھا۔ یہ انہیں عبادت خانے یا ہیکل میں داخل ہونے سے بھی روکتا تھا۔ اسی طرح گناہ دوسرے لوگوں کے ساتھ ہمارا رشتہ بگاڑتا ہے اور ہمیں خدا، اپنے باپ، سے جدا کرتا ہے۔ یسوع ہمیں شفا دینے اور پاک کرنے آیا تاکہ ہم خدا کی حضوری میں داخل ہوں اور اس کے ساتھ رشتے سے لطف اندوز ہوں۔
یادداشت کی آیت یاد کروانا
ایک لڑکے یا لڑکی کی کہانی بنائیں جس نے نئی قمیص یا فراک پہنی تھی جب اس پر کچھ چائے گر گئی۔ اس نے نئے کپڑے پر گندا داغ چھوڑ دیا اور پورا لباس خراب کر دیا۔ لڑکا (لڑکی) بہت خوش ہوا جب داغ دھل گیا۔
گناہ ہماری زندگیوں پر داغ چھوڑتا ہے۔ ہمارے لیے مر کر یسوع نے وہ داغ دھو ڈالا تاکہ جب ہم خدا سے معافی مانگیں تو وہ ہمیں معاف کر سکے۔ یسوع نے ہمارے لیے خدا کی نظر میں پاک اور بے عیب ہونا ممکن بنایا۔

